b'\n_START_ARTICLE_\nVojni poligon "Eugen Kvaternik"\n_START_PARAGRAPH_\nVojni poligon "Eugen Kvaternik" je najve\xc4\x87e vojno vje\xc5\xbebali\xc5\xa1te u Republici Hrvatskoj.\n_START_SECTION_\nSmje\xc5\xa1taj\n_START_PARAGRAPH_\nVojni poligon "Eugen Kvaternik" nalazi se na grani\xc4\x8dnom podru\xc4\x8dju Korduna i Like zapadno od Slunja, 40-ak km zra\xc4\x8dne linije ju\xc5\xbeno od Karlovca i 80-ak km isto\xc4\x8dno od Rijeke. Osim na podru\xc4\x8dju Grada Slunja teritorijalno se nalazi i na podru\xc4\x8dju op\xc4\x87ina Tounj na sjeveru, Josipdol na sjeverozapadu, Pla\xc5\xa1ki na zapadu, Saborsko na jugozapadu i Rakovica na jugoistoku. To je kr\xc5\xa1evit, vapnena\xc4\x8dki teren kojim protje\xc4\x8de rijeka Mre\xc5\xbenica, a zbog \xc4\x8dega postoji nesuglasnost oko utjecaja poligona na ekolo\xc5\xa1ki sustav toga kraja.\n_START_SECTION_\nPovijest\n_START_PARAGRAPH_\nPoligon je izgra\xc4\x91en 1965. g. u vrijeme SFR Jugoslavije te je bio glavni centar obuke Pete vojne oblasti JNA._NEWLINE_17. studenog 1991. g. okupirala ga je tzv. Srpska vojska Krajine tj. postrojbe tzv. Republike Srpske Krajine. Takvo stanje se zadr\xc5\xbealo tijekom \xc4\x8ditavog Domovinskog rata, do 6. kolovoza 1995. g. kada je oslobo\xc4\x91en prilikom vojno-redarstvene akcije "Oluja" kada je vra\xc4\x87en pod suverenitet Republike Hrvatske.\n_START_SECTION_\nIskoristivost\n_START_PARAGRAPH_\nPoligon je opremljen brojnim vje\xc5\xbebali\xc5\xa1tima, streli\xc5\xa1tima, raznim vojnim objektima, helidromom, prostorom za uni\xc5\xa1tavanje bojnih sredstava._NEWLINE_\xe2\x80\x9eEugen Kvaternik\xe2\x80\x9c slu\xc5\xbei uvje\xc5\xbebavanju, \xc5\xa1kolovanju, obuci i razli\xc4\x8ditim vrstama ispitivanja. Va\xc5\xbenu ulogu ima primjena sustava \xe2\x80\x9eMiles 2000\xe2\x80\x9c \xe2\x80\x93 sofisticiran simulacijski sustav namjenjen za realisti\xc4\x8dnu takti\xc4\x8dku obuku jer se sastoji od ispaljivanja laserskih zraka iz razli\xc4\x8ditih oru\xc5\xbeja. Sve se tijekom vje\xc5\xbebe snima, a to omogu\xc4\x87uje naknadnu analizu. Prednost laserskog streljiva je upravo u realisti\xc4\x8dnosti jer se jasno vidi \xe2\x80\x9epogo\xc4\x91enost\xe2\x80\x9c vojnika, a \xc5\xa1to kod primjene manevarskog streljiva nije mogu\xc4\x87e._NEWLINE_Zbog dobre opremljenosti i naro\xc4\x8dito zbog raznolikosti terena (\xc5\xa1ume, livade, brda, vrta\xc4\x8de, klanci...) \xe2\x80\x9eEugen Kvaternik\xe2\x80\x9c se spominje kao budu\xc4\x87i NATO-ov obu\xc4\x8dni centar. Mogu\xc4\x87a je i njegova komercijalizacija iznajmljivanjem stranim vojskama. Jo\xc5\xa1 i prije pristupanja Republike Hrvatske punopravnom \xc4\x8dlanstvu u NATO-u, SAD su velikim sredstvima pridonosile modernizaciji i opremanju vje\xc5\xbebali\xc5\xa1ta. Prilikom obnove tim je sredstvima izgra\xc4\x91en i vodoopskrbni sustav ne samo za poligon nego i za Slunj i okolna naselja.'